- Jeg har rigtig svært ved at håndtere uretfærdighed. Og når der er noget, jeg synes, at der er uretfærdigt, så må jeg jo gøre noget for at prøve at få det til at blive retfærdigt, og det gør man jo kun ved at tage kampen op. Sofie Svendsen gik allerede ind i politik som 13-årig. I dag er hun elev i 1. g. på Aalborghus Gymnasium, men samtidig fører hun valgkamp til Skolevalg 2019. Den konservative ungdomspolitiker besøgte i dag to valgarrangementer. Over middag stod den på debat i Nørager på Sortbakkeskolen med kollegaer fra Radikal Ungdom, Venstres Ungdom og Danmarks Socialdemokratiske Ungdom. - Det giver mig en følelse af, at jeg har brugt min tid fornuftigt. Jeg bliver klogere, jeg føler, at jeg udvikler mig, får nogle flere kompetencer, bliver mere velformuleret og har mere selvtillid, ved at lære at stå og tro på mig selv og tale min sag, forklarer Sofie Svendsen. Publikum var begejstrede Under den halvanden time lange debat, var der mange spørgsmål fra publikum. Flere var imponeret af Sofie Svendsen, som var flere år yngre end de andre paneldeltagere. Netop hendes alder var en af de styrker, hun havde som mål at markere sig med. - I politik handler det jo meget om at sætte sig igennem og komme igennem med sine pointer og argumenter. Det var hun rigtig god til. Man forstod klart og tydeligt, hvad det var hun sagde, forklarede Eline Ugilt Hansen fra 9.A til TV2 Nord. - Jeg er 15 og hun er 16, og man kan mærke, at der ikke er den store aldersforskel, og det kan jeg også godt lide. Jeg kan nærmest se mig selv i hendes sted, fortalte Linnea Andersen fra 9.B. til TV2 Nord. - Hun tog sig selv mere med i det. Hun stod og talte mere til os, sagde Sebastian Ebeling fra 8.B. Drømmen Som medlem af et ungdomspolitisk parti kan man blive mødt af fordomme. Der er dog plads til meget andet end diskussion og mærkesager som ungdomspolitiker ifølge Sofie Svendsen. - Vi holder jo også fester, brætspilsaftener og spiser sammen. Sådan nogle ting der gør, at vi lærer hinanden at kende, forklarer hun. Lige nu bliver der brugt meget tid på gymnasiet, hvor hun selvfølgelig går på en samfundsfaglig linje. Drømmen er at beskæftige sig fuld tid med politik. - Jeg var i praktik på Christiansborg i en uge, og jeg følte mig som om, at jeg var på toppen af verden. Det var det fedeste at gå rundt derovre, så selvfølgelig er det min ypperste drøm, slutter Sofie Svendsen.

Referat:
Sofie Svendsen er trods sin unge alder bidt af politik. I øjeblikket turnerer hun rundt i hele Nordjylland, da den står på valgkamp til Skolevalg 2019.